Nariadenie Rady (ES) č. 1881/2002
zo 14. októbra 2002,
ktorým sa opravuje nariadenie (ES) č. 2200/96 vzhľadom na počiatočný dátum prechodného obdobia na uznanie organizácií výrobcov
RADA EURÓPSKEJ ÚNIE,
so zreteľom na zmluvu o založení európskeho spoločenstva, najmä na jej článok 37,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže:
(1) Podľa článku 13 ods. 1 nariadenia Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou [4] bolo organizáciám výrobcov uznaným podľa nariadenia (EHS) č. 1035/72 [5], ktoré nesplnili požiadavky na uznanie ustanovené v nariadení (ES) č. 2200/96, poskytnuté prechodné obdobie dvoch rokov začínajúce dňom nadobudnutia účinnosti tohto nariadenia, počas ktorého sa uplatňujú ustanovenia hlavy IV uvedeného nariadenia. Toto dvojročné prechodné obdobie by sa mohlo predĺžiť na päť rokov pod podmienkou, že príslušný členský štát prijme akčný plán, ktorý predloží organizácia výrobcov s cieľom splniť požiadavky ustanovené v nariadení (ES) č. 2200/96, aby získala uznanie od tohto členského štátu.
(2) Nariadenie (ES) č. 2200/96 definuje v článku 13 ods. 1 počiatočný dátum dvojročného a päťročného prechodného obdobia ako deň nadobudnutia účinnosti tohto nariadenia, teda 21. november 1996. Tento dátum je výsledkom chyby; nárok na prechodné opatrenia odo dňa nadobudnutia účinnosti nariadenia (ES) č. 2200/96 bol v skutočnosti nezmyselný, pretože nariadenie (EHS) č. 1035/72 bolo stále účinné do 31. decembra 1996. Počiatočným dátumom prechodných období by namiesto toho mal byť deň uplatnenia nariadenia (ES) č. 2200/96.
(3) Z tohto dôvodu je vhodné napraviť chybu v článku 13 ods. 1 nariadenia (ES) č. 2200/96. Keďže účinky tejto chyby mohli negatívne ovplyvniť organizácie výrobcov, ktoré získali výhody z uvedených prechodných období, je vhodné uplatňovať príslušné ustanovenia odo dňa uplatnenia nariadenia (ES) č. 2200/96,
PRIJALA TOTO NARIADENIE:
Článok 1
Článok 13 ods. 1 nariadenia (ES) č. 2200/96 sa nahrádza takto:
"1. Organizácie výrobcov, ktoré boli uznané podľa nariadenia (EHS) č. 1035/72 pred nadobudnutím účinnosti tohto nariadenia, a ktoré nie sú schopné splniť požiadavky na uznanie podľa článku 11 tohto nariadenia bez prechodného obdobia, môžu naďalej pracovať podľa ustanovení hlavy IV po dobu dvoch rokov od 1. januára 1997 za predpokladu, že zostanú v súlade s požiadavkami uvedených článkov nariadenia (EHS) č. 1035/72."
Článok 2
Toto nariadenie nadobúda účinnosť dvadsiaty deň od jeho uverejnenia v Úradnom vestníku Európskych spoločenstiev.
Bude sa uplatňovať odo dňa nadobudnutia účinnosti nariadenia (ES) č. 2200/96.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 14. októbra 2002